ПРОЕКТ

ПРАВИЛНИК 
ЗА ИЗМЕНЕНИЕ И ДОПЪЛНЕНИЕ НА УСТРОЙСТВЕНИЯ ПРАВИЛНИК НА КОМИСИЯТА ЗА ЗАЩИТА НА КОНКУРЕНЦИЯТА
приет с Решение № 79 на Комисията за защита на конкуренцията от 27.01.2022 г. 
(обн., ДВ, бр. 11 от 2022 г.)

§ 1. Член 1 се изменя така:
„Чл. 1. С този правилник се уреждат устройството и дейността на Комисията за защита на конкуренцията  (комисията), съставът, структурата, правата и задълженията на нейната администрация, условията и редът за назначаване на външните специалисти в провежданите проучвания.“
§ 2. В чл. 2, ал. 1 думата „предоставяне“ се заменя с „възлагане“.
§ 3. В чл. 6 се правят следните изменения и допълнения:
1. В т. 11 думата „предоставяне“ се заменя с „възлагане“.
2. Създават се т. 13 и 14:
„13. осигуряване изпълнението на задълженията като компетентен орган по Регламент (ЕС) 2022/1925 на Европейския парламент и на Съвета от 14 септември 2022 г. за достъпни и справедливи пазари в цифровия сектор и за изменение на директиви (EС) 2019/1937 и (ЕС) 2020/1828 (Акт за цифровите пазари);
14. осигуряване изпълнението на задълженията на страната по Регламент (ЕС) 2022/2560 на Европейския парламент и на Съвета от 14 декември 2022 г. относно чуждестранните субсидии, които нарушават вътрешния пазар (OB, L 330/1 от 23 декември 2022 г.) във връзка с глава 3 „Концентрации“.“
§ 4. В чл. 7, ал. 1 се правят следните изменения и допълнения:
1. В т. 3 след думите „сдружения на предприятия“ се добавя „и на купувачи на селскостопански и хранителни продукти“.
2. В т. 6 след думите „Регламент (ЕО) № 139/2004“ се поставя запетая и се добавя „Регламент (ЕС) 2022/1925 и Регламент (ЕС) 2022/2560“.
3. В т. 9 думата „предоставяне“ се заменя с „възлагане“.
4. В т. 11 думата „предоставяне“ се заменя с „възлагане“.
5. Създава се т. 15:
„15. гарантира честна, предвидима и ефективна пазарна среда, в която пазарната сила не може да бъде използвана във вреда на обществото, бизнеса и потребителите.“
§ 5. В чл. 9 се правят следните изменения и допълнения:
1. В ал. 2:
а) в т. 9 след думите „масово осведомяване“ се поставя запетая и се добавя „включително и чрез публикуване на заключенията от предварителни проучвания“;
б) в т. 15 след думата „уведомления“ се поставя запетая и се добавя „сигнали“;
в) в т. 18 след думите „Върховния административен съд“ се добавя „и Административен съд – София област“;
г) създава се нова т. 20:
„20. създава съвети като експертни консултативни звена по въпросите за осигуряване на защитата и условията за разширяване на конкуренцията и на свободната инициатива в стопанската дейност, както и работни групи за изпълнение на конкретни задачи в същата област;“;
д) създават се т. 21 и 22:
„21. развива институционално сътрудничество с други организации и институции за съвместни дейности и взаимно подпомагане в областта на конкуренцията;
22. организира развитието на електронното управление и цифровизацията на дейността на комисията;“;
е) досегашната т. 20 става т. 23.
2. В ал. 3 след думата „заместник-председателя“ се поставя запетая и се добавя „а при отсъствие и на заместник-председателя - от член на комисията“.
§ 6. В чл. 18 се правят следните изменения:
1. В изречение първо числото „117“ се заменя със „132“.
2. Изречение второ се заличава.
§ 7. Член 20 се изменя така:
„Чл. 20. (1) В провежданите от комисията производства, включително секторни анализи, и проучвания по реда на ЗЗК, на ЗК и на ЗОП могат да бъдат включвани външни експерти и специалисти.
(2) Когато за изясняване на обстоятелства в производството на комисията са необходими специални знания, извършването на експертиза се възлага на външен експерт, по искане на страните или по инициатива на комисията.
(3) Когато са необходими специални знания и професионален опит при извършване на секторния анализ или проучването, в работния екип може да бъде включен външен специалист съобразно спецификата, предмета и обхвата на производството.
§ 8. В чл. 21 се правят следните изменения и допълнения:
1. В ал. 1 думите „ръководи административно“ се заменят с „осъществява административното ръководство на администрацията на“.
2. В ал. 2:
а) в т. 3 след думата „уведомленията“ се поставя запетая и се добавя „сигналите“;
б) създават се нови т. 10 – 12:
„10. организира електронния документооборот и административното обслужване, включващо цифровизация и електронно администриране на производствата;
11. организира подготовката на становища в процедурата по съгласуване на проекти на нормативни актове по реда на чл. 32 и чл. 34 от Устройствения правилник на Министерски съвет и на неговата администрация;
12. организира подготовката на становища по преюдициални дела, по които Република България има правен интерес, като уведомява за това Министерството на външните работи;“;
в) досегашната т. 10 става т. 13 и в нея думите „съвместно с определени със заповед на председателя на КЗК служители“ се заличават;
г) досегашните т. 11 – 14 стават съответно т. 14 – 17.
§ 9. В чл. 24 се правят следните изменения и допълнения:
1. В ал. 2:
а) точки 3 – 5 се изменят така:
„3. изготвя проекта на годишния бюджет и средносрочна бюджетна прогноза на комисията, съгласно Единната бюджетна класификация в т.ч. в програмен формат;
4. изготвя периодичните и годишния финансов отчет, отчетите за касовото изпълнение на бюджета, на сметките на средства от Европейския съюз, на сметките за чужди средства, както и отчетите в програмен формат на комисията;
5. организира и извършва инвентаризация на активите и пасивите в установените срокове;“
б) точка 31 се изменя така:
„31. организира изпращането на жалбите, постъпили по реда на ЗОП и ЗК, срещу решенията и определенията на комисията, и разпорежданията на председателя, заедно с преписките до Върховния административен съд.“
2. В ал. 3 цифрата „3“, запетаята след нея и числата „11“ и „12“ се заличават. 
§ 10. В чл. 26, ал. 1 се правят следните изменения и допълнения:
1. В основния текст след думата „господстващо“ се добавя „и съвместно господстващо“.
2. Точки 5и 6 се изменят така:
[bookmark: _Hlk239680316]„5. оказва съдействие на страните съгласно Правилата за осъществяване на преднотификационни контакти относно контрола върху концентрациите между предприятия;
6. извършва предварителен контрол по постъпили уведомления за разрешаване на концентрации между предприятия;“
3. В т. 15 след думата „концентрация“ се поставя запетая и се добавя „включващи мерки за запазване на ефективната конкуренция“.
4. В т. 23:
а) след думата „комисията“ се поставя запетая, добавя се „включително като“ и се поставя двоеточие;
б)  създават се букви „а“ и „б“:
„а) осъществява всички необходими правни и фактически действия съгласно чл. 93 и чл.93а от ЗЗК;
б) подпомага проверките на място във връзка със задълженията, произтичащи от чл. 20, параграф 5 и чл. 22 от Регламент на Съвета № 1/2003 и чл. 13, параграф 2 от Регламент на Съвета № 139/2004 г.;“
5. Създават се нови т. 24 и 25:
„24. участва в разследвания и предлага налагането на мерки съгласно Регламент (ЕС) 2022/1925;
25. извършва инспекции по искане на Европейската комисия за установяване на чуждестранни субсидии, които нарушават вътрешния пазар съгласно Регламент (ЕС) 2022/2560;“.
6. Досегашните т. 24 и 25 стават съответно т. 26 и 27.
7. Досегашната т. 26 става т. 28 и в нея думите „отговаря на сигнали“ и запетаята след тях се заличават.
8. Досегашната т. 27 става т. 29 и се изменя така:
„29. участва в семинари, обучения и работни срещи в областта на забранените споразумения, решенията и съгласуваните практики, злоупотребата с монополно и господстващо положение, концентрациите и секторните анализи;“.
10. Досегашните т. 28 – 30 стават съответно т. 30 – 32.
11. Досегашните т. 31 и 32 стават съответно т. 33 и 34 и се изменят така:
„33. подпомага главния секретар при изпълнение на задълженията му по чл. 21, ал. 2, т. 3 - 7, 10, 11 и 14;
34. извършва всички необходими действия, свързани с процедурата за постигане на споразумение по чл. 74а и чл. 101, ал. 7 ЗЗК в производството по глава девета от ЗЗК.“
§ 11. Член 27 се изменя така:
„Чл. 27. (1) Дирекция "Право и политика на конкуренцията" осъществява следните дейности:
1. извършва проучване и изготвя доклади, съдържащи фактически и правен анализ по образуваните производства по глава шеста, чл. 28 "Застъпничество за конкуренцията" от ЗЗК;
2. извършва мониторинг на проекти или действащи нормативни, нормативни административни и общи административни актове, както и предварителни проучвания по чл. 38а по сигнали, публикации и по собствена инициатива, и предлага образуване на производство по чл. 28 от ЗЗК;
3. изпълнява функциите на секретариат на работна група № 5 "Конкуренция" и подпомага участието на ръководителя на работната група в Съвета по европейските въпроси по Постановление № 85 на Министерския съвет от 2007 г. за координация по въпросите на Европейския съюз;
4. изготвя и представя за утвърждаване рамкови позиции на работна група № 5 „Конкуренция“ към Съвета по европейски въпроси;
5. участва и координира участието на служителите от администрацията на комисията в останалите работни групи към Съвета по европейските въпроси, както и в консултативни и междуведомствени съвети, създадени въз основа на действащо законодателство;
6. представлява единна точка за контакт по прилагане на Регламент (ЕС) 1/2003 и Регламент (ЕС) 139/2004, като: 
а) участва в дейностите, свързани с прилагането на регламентите, съвместно с дирекция "Антитръст и концентрации " и поддържа електронна база данни с материали и доклади за заседания на работни групи към ЕМК;
б) участва в обмена на информация по регламентите в областите на компетентност на дирекцията;
7. представлява единна точка за контакт по прилагане на Регламент (ЕС) 2022/1925 и Регламент (ЕС) 2022/2560, като:
а) координира и участва в получаването и оказването на съдействие, включително при извършване на проверки от името или съвместно с Европейската комисия или компетентните национални правоприлагащи органи, както и при  обмена на информация и в провеждането на срещи по регламентите;
б) участва с представител в заседанията на консултативните комитети по регламентите и гласува съгласно предварително съгласуван мандат по въпроси от дневния ред на тези заседания;
8. участва в дейностите, свързани с осъществяването на сътрудничеството по Регламент (ЕО) № 2017/2394 и Директива (ЕС) 2019/633, съвместно с дирекция "Нелоялна конкуренция и забранени търговски практики", като получава, оказва съдействие и обменя информация с националните органи по конкуренция на държавите членки, както и с компетентните национални органи;
9. оказва съдействие за уведомяване и за изпълнение на решения на други национални органи по конкуренция на държавите-членки на ЕС и представлява единна точка за контакт за исканията по чл. 54а и чл.103а от ЗЗК;
10. подпомага комисията за провеждане на политиката на конкуренция в съответствие със задълженията, произтичащи за Република България от членството ѝ в ЕС, като:
а) участва в работна група G.12. Конкуренция към Съвета на ЕС, изготвя и съгласува позиции по проекти на актове на ЕС, изготвяни и/или разглеждани в работната група;
б) изготвя и/или съгласува разработените проекти на рамкови позиции в областта на конкуренцията, които се разглеждат от Европейския съвет, Съвета на ЕС, спомагателните му органи в процеса на комитология, и проектите на рамкови позиции по Белите и Зелените книги на ЕК;
в) съдейства за прилагане в дейността на комисията на практиката и достиженията на ЕС в областта на конкуренцията, нелоялната конкуренция и забранените търговски практики;
г) разработва или участва в разработването на проекти на нормативни актове с оглед изпълнението или транспонирането на актове на правото на Европейския съюз в областта на конкуренцията.
11. представлява единна точка за контакт в сътрудничеството на комисията с международни организации като Европейската мрежа по конкуренция (ЕМК), Международната мрежа по конкуренция (ММК) и с Комитета по конкуренция на Организацията за икономическо сътрудничество и развитие (ОИСР), Конференцията на ООН за търговия и развитие (УНКТАД) и др. и участва в дейността на работните групи към тях;
12. координира, изготвя и/или съгласува изготвените проекти на позиции на комисията във връзка с участието ѝ в работата на ЕМК;
13. изготвя проекти на меморандуми за сътрудничество с международни организации и национални органи по конкуренцията и координира тяхното изпълнение;
14. изготвя, координира и участва в изпълнението на проекти, финансирани от ЕС и други международни организации, по които комисията е бенефициент или изпълнител;
15. предлага, организира, координира и участва в инициативи за популяризиране на правилата на конкуренцията – семинари, конференции, експертни срещи, и други;
16. участва и координира участието на представители на комисията в междуведомствени експертни работни групи по изготвяне на нормативни, нормативни административни и общи административни актове, становища, приемане на единни позиции и др.;
17. подпомага участието на представителите на комисията в Междуведомствения съвет за скрининг по Закона за насърчаване на инвестициите;
18. изготвя и/или съгласува проекти на вътрешни актове на комисията, свързани с организационното функциониране и общата дейност на Комисията;
19. обработва постъпилите заявления за достъп до обществена информация и изготвя проекти на писма и решения за предоставяне или за отказ за предоставяне на достъп до обществена информация по Закона за достъп до обществена информация.
20. подпомага  главния секретар при изпълнение на задълженията му по чл. 21, ал. 2, т. 3 - 7, 11 - 14;
(2) Във връзка с осъществяване на процесуалното представителство дирекцията:
[bookmark: _Hlk239679896]1. извършва проверката на редовността на жалбите по обжалваните актове на комисията и на председателя, постановени по реда на ЗЗК,  и организира изпращането на жалбите, до Административен съд – София област;
2. осъществява процесуалното представителство на комисията по дела, по които комисията е конституирана като страна или трета заинтересована страна или има интерес да бъде включена като такава;
3. изготвя проекти на становища по дела пред Съда на Европейския съюз, по които комисията е страна или има правен интерес да бъде конституирана като страна, включително по преюдициални запитвания;
4. участва като процесуален представител в заседания по дела пред Съда на Европейския съюз, по които комисията е страна, съгласувано с Министерството на външните работи;
5. осигурява процесуално представителство при обжалване на валидността на уведомленията за актовете по чл. 54а, ал. 1 от ЗЗК, както и при обмена на информация и оказването на съдействие при извършване на проверки от името на или съвместно с Европейската комисия или компетентните национални правоприлагащи органи по Регламент (ЕС) 2022/1925 и по Регламент (ЕС) 2022/2560;
6. предоставя становища по материалноправни и процесуалноправни въпроси по ЗЗК, ЗОП и ЗК с оглед практиката на Върховния административен съд, Административния съд - София област, Европейската комисия и Съда на Европейския съюз;
7. дава становища по изготвените доклади от работните екипи по образувани производства по ЗЗК преди разглеждането им от комисията;
8. анализира съдебната практика по обжалвани актове на комисията и предлага мерки за подобряване на проучването и разследването по преписки;
9. следи, анализира и обобщава практиката по правоприлагането на правото на ЕС в областта на конкуренцията, на нелоялната конкуренция и забранените търговски практики и предоставя тази информация при необходимост във връзка с производствата по ЗЗК;
10. осигурява изпълнението на влезлите в сила решения на комисията за наложени имуществени санкции и глоби по реда на Данъчно-осигурителния процесуален кодекс или Гражданския процесуален кодекс, води отчет относно събирането на вземанията по влезлите в сила решения на комисията;
11. предоставя информация по движението на съдебните дела;
12. упражнява последващ контрол и последваща оценка на въздействието на постановените от комисията решения по застъпничество за конкуренцията.
[bookmark: _Hlk239680049](3) При осъществяването на предварителния контрол на исканията и сигналите  по ЗЗК дирекцията:
1. извършва проверката на редовността на исканията и сигналите;
2. уведомява лицата, подали исканията за допуснатите в тях нередовности в съответствие с изискванията на ЗЗК;
3. извършва проверка на сигналите, подадени чрез платформата за анонимно подаване на сигнали за извършени нарушения на конкурентното право;
4. дава предложения за извършване на предварителни проучвания по получени сигнали или по други въпроси от компетентността на комисията по реда на чл. 38а от ЗЗК; 
5. извършва оценка за приоритизиране и изготвя отказ от образуване на производство, ако случаят не попада в обхвата на приоритетите за правоприлагане, определени с Правилата за приоритизиране на искания за образуване на производства;
6. изготвя отговорите на сигналите или ги изпраща по компетентност.
(4) Освен определените в правилника функции дирекция "Право и политика на конкуренцията" изпълнява и други задачи, възложени от ръководството на комисията, в рамките на дейността си.“
§ 12. В чл. 28, ал. 1 се правят следните изменения:
1. Точки 3 и 4 се отменят.
2. Точка 20 се изменя така:
„20. участва в семинари, обучения и работни срещи в областта на нелоялната конкуренция и нелоялните търговски практики по веригата за доставка на селскостопански  и хранителни продукти, включително за популяризиране политиката на комисията в тези области;
3. В т. 24 цифрата „3“ и запетаята след нея се заличават, след числото „10“ се поставя запетая и се добавя „11“.
§ 13. В чл. 29, ал. 1 т. 11 се изменя така:
„11. подпомага главния секретар при изпълнение на задълженията му по чл. 21, ал. 2, т. 3 - 8, 10 и 14.“
§ 14. В чл. 30, ал. 1 т. 13 се изменя така:
„13. съдейства на главния секретар при подготовката на годишния доклад за дейността на комисията.“
§ 15. Създава се Раздел IIIа „Външни специалисти“ с чл. 31а – чл. 31и:
„Раздел IIIа
Външни специалисти
„Чл. 31а. В провежданите проучвания в производствата като външен специалист може да бъде включено лице, което отговаря на следните изисквания:
1.	притежава висше образование с образователно-квалификационна степен "бакалавър" или "магистър";
2.	има придобита правоспособност, когато е приложимо;
3.	има най-малко 5 години професионален опит, придобит през последните 10 години;
4.	не е осъждано за умишлено престъпление от общ характер с влязла в сила присъда, освен ако е реабилитирано;
5.	не е поставено под запрещение;
6.	не е лишено от право да упражнява професия или дейност в съответната област.
Чл. 31б. (1) Председателят на комисията определя със заповед списък на областите, в които са необходими външни специалисти за извършване на проучвания в производствата пред комисията.
[bookmark: _Hlk239680519](2) Списъкът се актуализира съобразно областите и секторите на икономиката, които са приоритетни при правоприлагането на комисията за календарната година.
(3) Списъкът по ал. 1 се публикува на интернет страницата на комисията.
Чл. 31в. (1) Лицата, които желаят да бъдат назначавани като външни специалисти, подават заявление по образец, утвърден от председателя на комисията.
(2) Лицата по ал. 1 задължително посочват в заявлението областта от списъка по чл. 31б, ал. 1, в която притежават компетентност за извършване на проучване, като имат право да заявяват повече от една област.
(3) При подаване на заявлението по ал. 1 лицето декларира, че:
1. е навършило пълнолетие;
2. не е осъждано за умишлено престъпление от общ характер с влязла в сила присъда;
3. не е поставено под запрещение;
4. не е лишено от право да упражнява професия или дейност.
(4) Към заявлението по ал. 1 се представят копие на диплома за завършена степен на образование и документи, които удостоверяват придобитата правоспособност и професионалния опит в заявената област по ал. 2.
(5) В случай че дипломата за придобито в Република България образование е вписана в Регистъра на завършилите студенти и докторанти, в заявлението се посочват номер, дата и издател на дипломата, а ако документът за признаване на придобитото в чужбина образование е вписан в регистрите за академично признаване на Националния център за информация и документация, в заявлението се посочват номер, дата и издател на документа за признаване, като копие на диплома не се прилага.
(6) Всички документи по ал. 5, които са на чужд език, се придружават и с превод на български език.
Чл. 31г. (1) Предложение за включване на специалист в списъка могат да правят работодателски организации, синдикати, сдружения на потребителите, висши училища и научни организации.
(2) Към предложението се прилагат:
1. декларацията по чл. 31в, ал. 3;
2.  документите, удостоверяващи завършената степен на образование, придобитата правоспособност и професионален опит;
3. писмено съгласие за включването в списъка на външните специалисти.
[bookmark: _Hlk239680608](3) Предложения за промени в утвърдения списък на външни специалисти могат да се правят до края на септември на съответната календарна година.
Чл. 31д. (1) Получените заявления и предложения и документите към тях се разглеждат от комисия, назначена със заповед на председателя на комисията, в състав: член на комисията, главният секретар, директор на дирекция от специализираната администрация.
(2) Комисията по ал. 1 разглежда заявленията и предложенията в срок до един месец от изтичането на срока за подаване на заявления.
(3) Комисията по ал. 1 може да проверява заявените данни, както и да изисква допълнителна информация от лицата.
Чл. 31е. (1) Комисията по чл. 31д, ал. 1 изготвя проект на списък на лицата, които отговарят на условията и са изразили съгласие за участие като външни специалисти в провежданите проучвания в производствата.
(2) След съгласуване с Обществения съвет председателят на комисията утвърждава списъка с външни специалисти.
(3) Утвърденият списък се публикува на интернет страницата на комисията.
Чл. 31ж. (1) Включването на външен специалист от утвърдения списък в работния екип се предлага от директора на компетентната дирекция, съгласувано с члена на комисията, който наблюдава проучването.
(2) Предложението по ал. 1 съобразява спецификата, предмета и обхвата на производството, като външният специалист може да участва в цялостното проучване или да му бъде възложено изпълнението само на конкретни задачи.
(3) Председателят на комисията издава заповед за включването на външния специалист в работния екип, с която определя задачите му. 
[bookmark: _Hlk239680721]Чл. 31з. При необходимост от специални знания  или специфичен професионален опит в проучване в образувано производство председателят може да включи в работния екип външен специалист, извън утвърдения списък, при спазване на изискванията по чл. 31а.
Чл. 31и. Външният специалист, който е включен в работния екип за извършване на проучването или на когото е възложено изпълнението само на конкретни задачи, подписва декларация, че не е заинтересован пряко или косвено от изхода на производството и ще осъществява възложените му задачи безпристрастно и в интерес на ефективното прилагане на ЗЗК и на чл. 101 и 102 от Договора за функционирането на Европейския съюз, както и че няма да разпространява информация, която представлява професионална тайна.“
§ 16. Създава се Раздел IIIб „Обществен съвет“ с чл. 31к – чл. 31н: 
„Раздел IIIб
Обществен съвет
Чл. 31к. (1) Дейността на комисията се подпомага от Обществен съвет като консултативен орган при осъществяване на общата политика на комисията по осигуряване на защита и условия за разширяване на конкуренцията.
(2) Общественият съвет има следните функции:
1. дава становища по проекти на нормативни актове в областта на антитръстовото законодателство, концентрациите, нелоялната конкуренция и забранени търговски практики и застъпничество за конкуренцията;
2. изготвя доклади, позиции и препоръки по въпроси, свързани с общата политика в областта на конкуренцията;
3. подготвя актуални икономически анализи, като предоставя пазарна информация за динамиката на пазарите, тенденциите в тяхното развитие, конкурентните условия и прогнози за очакваните потенциални ефекти от определени процеси, практики или концентриране на пазарна сила;
4. популяризира правилата на конкуренцията.
(3) Общественият съвет по ал. 1 се създава със заповед на председателя на комисията.
Чл. 31л. (1) Общественият съвет се състои от председател, заместник-председател и членове. 
(2) Председател на съвета е председателят на комисията.
(3) Заместник-председател е заместник-председателят на комисията.
(4) Членове на съвета са:
1. по двама представители от всяка национално представителна организация на работодателите;
2. по двама представители от всяка национално представителна организация на работниците и служителите
3. един представител на национално признато представително сдружение за защита на потребителите.
(5) Работата на Обществения съвет се координира от секретар - главния секретар на комисията.
Чл. 31м. (1)  Изпълнението на функциите на Обществения съвет може да се подпомага от работни групи. 
(2) Работните групи се създават със заповед на председателя на Обществения съвет, с която се определят техните задачи и срокове за изпълнение.
Чл. 31н. Правилата за дейността и организацията на работа на Обществения съвет се определят със заповедта за създаване на съвета.“
§ 17. В чл. 32, ал. 3 думите „заседава редовно“ се заменят с „провежда откритото заседание“.
§ 18. Създават се чл. 44 и чл. 45:
„Чл. 44. (1) Работното време на служителите в администрацията на комисията при петдневна работна седмица е 8 часа дневно и 40 часа седмично.
(2) Работното време на служителите по ал. 1 се определя в границите от 7,30 до 18,30 ч. със задължително присъствие в периода от 10,00 до 16,00 ч. и с обедна почивка 30 минути между 12,00 и 14,00 ч.
(3) Работното време на служителите по ал. 1 се определя с вътрешен акт при отчитане спецификите на дирекциите и задължителното отработване на установените 8 часа дневно, включително при работно време с променливи граници.
(4) Работното време на Центъра за административно обслужване е от 9,00 до 17,30 ч.
(5) Служителите могат да изпълняват задълженията си в режим на работа от разстояние, при условията на чл. 51а, ал. 1 от Закона за държавния служител, съгласно допълнителните условия  по глава пета, раздел VIIIб от Кодекса на труда.
Чл. 45. (1) Приемът на граждани и представители на организации и на техните сигнали и предложения за усъвършенстване на организацията и дейността на комисията се извършва всеки работен ден от 9,00 до 17,30 ч. в деловодството на комисията. 
(2) Предложенията и сигналите по ал. 1, писмени или устни, могат да се подават лично или чрез упълномощен представител. Подадените предложения и сигнали се регистрират по ред, определен с акт на председателя на комисията.
(3) По анонимни предложения и сигнали по ал. 1 не се образува производство.
(4) За анонимни предложения и сигнали се считат тези, в които не са посочени:
1. имената по документ за самоличност и адресът – за българските граждани;
2. имената по документ за самоличност, личният номер и адресът – за чужденец;
3. фирмата на търговеца или наименованието на юридическото лице, изписани и на български език, седалището и последният посочен в съответния регистър адрес на управление и електронният му адрес;
4. предложения и сигнали, които, въпреки че съдържат реквизитите по т. 1 – 3, не са подписани от автора или от негов представител по закон или пълномощие.
(5) Производство не се образува и по сигнали по ал. 1, отнасящи се до нарушения, извършени преди повече от две календарни години преди подаването или заявяването на сигнала, установено чрез датата на подаването или заявяването им в деловодството на комисията.
(6) Сигнали за злоупотреби с власт и корупция, за лошо управление на държавно имущество или за други незаконосъобразни или нецелесъобразни действия или бездействия на длъжностни лица в комисията, с които се засягат държавни или обществени интереси, права или законни интереси на други лица, могат да се подават до председателя на комисията.
(7) За разглеждането на сигнали по раздел I на глава втора от Закона за защита на лицата, подаващи сигнали или публично оповестяващи информация за нарушения отговарят служители, определени от председателя на комисията съгласно чл. 14 от същия закон.“
§ 19. Приложението към чл. 18 се отменя.

ПРЕХОДНА РАЗПОРЕДБА
§ 20. В едномесечен срок от влизането в сила на Правилника за изменение и допълнение на Устройствения правилник на Комисията за защита на конкуренцията председателят със заповед определя списъка на областите по чл. 31б, ал. 1 и дава срок за подаване на заявления и предложения за включване в списъка на външни специалисти.

